32005R0208
L 034/3
JURNALUL OFÍCIAL AL UNIUNII EUROPENE
REGULAMENTUL (CE) NR. 208/2005 AL COMISIEI
din 4 februarie 2005
de modificare a Regulamentului (CE) nr. 466/2001 în ceea ce privește hidrocarburile aromatice policiclice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din produsele alimentare (1), în special articolul 2 alineatul (3),
după consultarea Comitetului științific pentru alimentație umană,
întrucât:
(1)
Regulamentul (CE) nr. 466/2001 al Comisiei (2) stabilește niveluri maxime pentru anumiți contaminanți din produsele alimentare, inclusiv pentru alimentele destinate sugarilor și copiilor de vârstă mică, astfel cum sunt definite prin Directiva 91/321/CEE a Comisiei din 14 mai 1991 privind preparatele pentru sugari și preparatele de continuare (3) și Directiva 96/5/CE a Comisiei din 16 februarie 1996 privind preparatele pe bază de cereale și alimentele pentru copii destinate sugarilor și copiilor de vârstă mică (4).
(2)
Anumite state membre au adoptat niveluri maxime pentru hidrocarburile aromatice policiclice (HAP) în anumite produse alimentare. Luând în considerare neconcordanțele existente între statele membre și denaturarea concurenței care poate rezulta din acestea, este necesar să se adopte măsuri comunitare pentru a garanta unitatea pieței și pentru a respecta în același timp principiul proporționalității.
(3)
În avizul din 4 decembrie 2002, Comitetul științific pentru alimentație umană a precizat că un anumit număr de HAP sunt substanțe cancerigene genotoxice. La testele în laborator s-a constatat că nivelurile care trebuie atinse pentru a provoca tumori experimentale sunt mult mai mari decât cele prevăzute a fi găsite în produsele alimentare și consumate. Cu toate acestea, luând în considerare efectele fără valoare de prag ale substanțelor genotoxice, nivelurile de HAP din produsele alimentare ar trebui să fie cele mai scăzute rezonabil posibil.
(4)
În conformitate cu Comitetul științific pentru alimentație umană, benzo(a)pirenul poate fi utilizat pentru marcarea prezenței și a efectului HAP cancerigene în produsele alimentare, inclusiv benzo(a)antracen, benzo(b)fluoranten, benzo(j)fluoranten, benzo(k)fluoranten, benzo(g,h,i)perilen, crisen, ciclopenta(c,d)piren, dibenzo(a,h)antracen, dibenzo(a,e)piren, dibenzo(a,h)piren, dibenzo(a,i)piren, dibenzo(a,l)piren, indeno(1,2,3-cd)piren și 5-metilcrisen. Ar trebui continuate analizele proporțiilor relative ale acestor HAP în produsele alimentare în vederea revizuirii ulterioare în cunoștință de cauză a necesității menținerii benzo(a)pirenului ca marker.
(5)
HAP pot contamina produsele alimentare în cursul proceselor de încălzire și de uscare ce permit contactul direct cu produsele de combustie. Procesele de încălzire și de uscare cu foc direct utilizate pentru producția de uleiuri alimentare, precum uleiul din turtă de măsline, se pot afla la originea nivelurilor ridicate de HAP. Cărbunele activ poate fi folosit pentru eliminarea benzo(a)pirenului în cursul rafinării uleiurilor. Cu toate acestea, nu este sigur că procesele de rafinare elimină efectiv toate HAP în cauză. Ar trebui să se utilizeze metode de producție și de tratare care să prevină contaminarea inițială a uleiurilor cu HAP.
(6)
Pentru protecția sănătății publice, este necesar să se stabilească niveluri maxime pentru benzo(a)piren în anumite produse alimentare care conțin grăsimi și uleiuri și în produsele alimentare supuse unor procese de afumare sau de uscare care pot cauza niveluri ridicate de contaminare. Este necesar să se stabilească, pentru alimentele destinate sugarilor, niveluri maxime distincte mai scăzute care să poată fi respectate prin intermediul unor procese de producție și de ambalare controlate strict ale preparatelor pentru sugari, ale preparatelor de continuare, ale alimentelor pentru copii și ale preparatelor pe bază de cereale destinate sugarilor și copiilor de vârstă mică. Este, de asemenea, necesar să se stabilească niveluri maxime pentru produsele alimentare care pot prezenta niveluri de contaminare ridicate în urma poluării mediului, în special în cazul peștilor și al produselor pescărești, de exemplu în urma deversării petroliere cauzate de traficul maritim.
(7)
Prezența benzo(a)pirenului a fost constatată în anumite produse alimentare, precum fructele uscate și suplimentele alimentare, dar datele disponibile nu permit determinarea nivelurilor care se pot atinge în mod rezonabil. Este necesar să se continue cercetările pentru a se determina nivelurile care se pot atinge în mod rezonabil în aceste produse alimentare. Între timp, ar trebui aplicate niveluri maxime pentru benzo(a)piren în ingredientele relevante, precum uleiurile și grăsimile folosite în suplimentele alimentare.
(8)
Regulamentul (CE) nr. 466/2001 ar trebui modificat în consecință.
(9)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 466/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 aprilie 2005.
Prezentul regulament nu se aplică produselor introduse pe piață înainte de 1 aprilie 2005 în conformitate cu dispozițiile aplicabile. Sarcina de a proba data introducerii produselor pe piață îi revine operatorului din sectorul alimentar.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 februarie 2005.